**OBRAZLOŽENJE UZ PRIJEDLOG ODLUKE O IZMJENAMA**

**I DOPUNAMA ODLUKE O AGROTEHNIČKIM MJERAMA I**

**MJERAMA ZA UREĐIVANJE I ODRŽAVANJE POLJOPRIVREDNIH RUDINA**

**I UVOD**

Općinsko vijeće Općine Matulji na sjednici održanoj 28. srpnja 2020. godine donijelo je Odluku o agrotehničkim mjerama za uređivanje i održavanje poljoprivrednih rudina („Službene novine Primorsko-goranske županije“ broj 26/20).

Donošenje ove Odluke od značaja je za zaštitu i očuvanje poljoprivrednih površina a osobito za provedbu mjera zaštite od požara na području Općine Matulji.

**II PRAVNI TEMELJ ZA DONOŠENJE AKTA**

Zakon o poljoprivrednom zemljištu („Narodne novine“ broj 20/18, 115/18, 98/19 i 57/22) članak 10. stavak 1. i članak 12. stavak 1., Pravilnik o agrotehničkim mjerama („Narodne Novine“ broj 22/19) članak 4. stavak 1. te članak 32. Statuta Općine Matulji („Službene novine Primorsko-goranske županije“ broj 26/09, 38/ 09, 8/13, 17/14, 29/14, 4/15-pročišćeni tekst, 39/15, 7/18, 6/21, 23/21 i 36/).

**III OSNOVNA PITANJA KOJA SE UREĐUJU AKTOM**

Predloženim izmjenama i dopunama Odluke o agrotehničkim mjerama i mjerama za uređivanje i održavanje poljoprivrednih rudina dopuniti će se pravni temelj za poduzimanje radnji naročito u zaštiti poljoprivrednih površina od nezakonite gradnje, postavljanja drugih vrsta objekata, parkiranja i trajnog ostavljanja vozila i postavljanja drugih predmeta na poljoprivrednom zemljištu

**IV PRIKAZ STANJA KOJE SE UREĐUJE AKTOM**

Tijekom primjene Odluke utvrđeno je kako je istu potrebno dopuniti naročito u dijelu kojim se poljoprivredne površine štitite od nezakonite izgradnje i postavljanja objekata trajnog i privremenog karaktera koji ne služe poljoprivrednoj proizvodnji i čija izgradnja nije dozvoljena Prostornim planom uređenja Općine Matulji. Nadalje ove je površine potrebno štititi i od parkiranja i trajnog ostavljanja kamp-kućica, mobilnih kućica, kampera i neregistriranih vozila i ostalih predmeta te poduzimanja radnji u cilju stvaranja uvjeta za boravak na poljoprivrednim površinama koji nije povezan s poljoprivrednom proizvodnjom i iskorištavanjem poljoprivrednog tla. Radi daljnje zaštite potrebno je predvidjeti mjere kojima se sprječava odlaganje svih vrsta otpada te izvođenje zemljanih radova na poljoprivrednom zemljištu.

Konačno potrebno je unijeti odredbe o nadzoru za koji je nadležan komunalni redar kao i kaznene odredbe.

**V SREDSTVA POTREBNA ZA PROVOĐENJE ODLUKE**

Za provedbu ove Odluke nije potrebno osigurati dodatna financijska sredstva.

O prijedlogu Odluke provesti će se javno savjetovanje u trajanju od 30 dana te će biti sastavljeno izvješće o javnom savjetovanju.

U Matuljima, 28.10.2024. OPĆINSKI NAČELNIK

Vedran Kinkela

PRIJEDLOG

Na temelju članka 10. stavka 1. i članka 12. stavka 1. Zakona o poljoprivrednom zemljištu („Narodne novine“ broj 20/18, 115/18, 98/19 i 57/22), članka 4. stavka 1. Pravilnika o agrotehničkim mjerama („Narodne Novine“ broj 22/19) i članka 32. Statuta Općine Matulji („Službene novine Primorsko-goranske županije“ broj 26/09, 38/ 09, 8/13, 17/14, 29/14, 4/15-pročišćeni tekst, 39/15, 7/18, 6/21, 23/21 i 36/) Općinsko vijeće Općine Matulji na sjednici održanoj godine donosi

**ODLUKU**

**o izmjenama i dopunama Odluke o agrotehničkim mjerama**

**i mjerama za uređivanje i održavanje poljoprivrednih rudina**

Članak 1.

U Odluci o agrotehničkim mjerama i mjerama za uređivanje i održavanje poljoprivrednih rudina („Službene novine Primorsko-goranske županije“ broj 26/20) u članku 2. iza stavka 2. dodaje se novi stavak 3. koji glasi:

„ 3) Poljoprivrednim rudinama u smislu ove odluke smatraju se susjedne katastarske čestice na određenom lokalitetu koje čine zaokruženu prirodnu cjelinu.„

Dosadašnji stavak 3. postaje stavak 4. mijenja se i glasi:

„4) Katastarske čestice zemljišta unutar granice građevinskog područja površine veće od 600 m2 i katastarske čestice izvan granice građevinskog područja planirane dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu se svrhu koristiti do izvršnosti akta kojim se odobrava građenje, odnosno do primitka potvrde glavnog projekta.“

Članak 2.

Članak 6. mijenja se i glasi:

„Vlasnici i posjednici poljoprivrednog obrađenog i neobrađenog zemljišta, dužni su tijekom vegetacijske sezone tekuće godine, u više navrata, sa svojih površina (uključujući i rubove parcela, šuma i poljskih putova) uklanjati i suzbijati ambroziju, pajasen i ostale vrste koje se nalaze na popisima stranih i invazivnih vrsta u Republici Hrvatskoj i Europskoj uniji sukladno posebnom propisu sljedećim mjerama:

- agrotehničkim - pridržavanjem plodoreda, obradom tla, pravovremenom sjetvom i gnojidbom kulture, višekratnim prašenjem strništa i neobrađene (nezasijane) poljoprivredne površine,

- mehaničkim - međurednom kultivacijom, okopavanjem, plijevljenjem i pročupavanje izbjeglih biljaka, redovitom (višekratnom) košnjom, priječenjem prašenja i plodonošenja biljaka,

- kemijskim - uporabom učinkovitih herbicida koji imaju dozvolu za promet i primjenu u Republici Hrvatskoj za suzbijanje ambrozije, a u skladu s uputom za primjenu koja je priložena uz sredstvo.“

Članak 3.

Članak 16. mijenja se i glasi:

„ 1) Vlasnici i posjednici poljoprivrednog zemljišta koji zasade živicu, dužni su je redovito održavati i podrezivati na način da se spriječi zakorovljenost živice, širenje na susjedno zemljište i putove i zasjenjivanje parcela te iste formirati na način da ne ometaju promet, vidljivost i preglednost poljskih putova.

2) Živice uz poljske putove, odnosno međe mogu se zasaditi najmanje 0,5 m od ruba puta, odnosno međe i ne mogu biti šire od 0,5 m te se u svrhu sprječavanja zasjenjivanja susjednih parcela moraju obrezivati, tako da njihova visina ne prelazi 1,2 m.

3) Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja te da ne ometaju provedbu agrotehničkih zahvata.

4) Zabranjeno je izoravanje i oštećivanje međa.

5) Za ograđivanje parcela na međama zabranjuje se korištenje bodljikave žice.

Članak 4.

U članku 17. iza stavka 4. dodaje se stavak 5. koji glasi:

„ Poljski put utvrđen kao nerazvrstana cesta održava se sukladno propisima o cestama i komunalnom gospodarstvu.“

Članak 5.

Iza članka 24. dodaju se naslovi i članci 24.a do 24.g koji glase:

„V. MJERE ZABRANE GRAĐENJA I POSTAVLJANJA OBJEKATA NA POLJOPRIVREDNOM ZEMLJIŠTU

Članak 24.a

Na poljoprivrednom zemljištu i poljoprivrednim rudinama zabranjuje se izgradnja svih vrsta i oblika građevina i drugih privremenih građevina osim onih za poljoprivredne namjene dozvoljenih Prostornim planom uređenja Općine Matulji, kao i poduzimanje radnji koje za svrhu imaju stvaranje uvjeta za boravak na poljoprivrednom zemljištu koji nije povezan s poljoprivrednom proizvodnjom.

Članak 24.b

Na poljoprivrednom zemljištu i poljoprivrednim rudinama zabranjeno je parkiranje, zadržavanje, trajno postavljanje kao i deponiranje kamp-kućica, kamp-prikolica, mobilnih kućica, kampera, metalnih brodskih kontejnera, kioska, neregistriranih i napuštenih vozila.

Članak 24.c

Mjere zabrane ovom Odlukom sadržane u članku 24.a i 24.b odnose se na poljoprivredno zemljište u vlasništvu Republike Hrvatske i privatnom vlasništvu, na vlasnike i posjednike poljoprivrednog zemljišta i na druge pravne i fizičke osobe na koje je preneseno pravo korištenja poljoprivrednog zemljišta.

VI. MJERE ZA SPRJEČAVANJE PROTUPRAVNOG ODLAGANJA OTPADA

Članak 24.d

1. Na poljoprivrednom zemljištu i poljoprivrednim rudinama zabranjuje se odlaganje svih vrsta otpada.

Članak 24.e

1. Na poljoprivrednom zemljištu zabranjuje se izvođenje zemljanih radova iskopa i nasipa građevinskim i drugim otpadom.

VII. NADZOR

Članak 24.f

(1) Nadzor nad provedbom odredbi ove Odluke provodi komunalni redar Općine i nadležne inspekcije sukladno nadležnosti utvrđenoj posebnim zakonima.

(2) Komunalni redar u provedbi nadzora, može vlasnicima, odnosno posjednicima zemljišta rješenjem odrediti poduzimanje određenih mjera sukladno ovoj Odluci.

(3) Protiv rješenja komunalnog redara iz stavka 2. ovog članka može se izjaviti žalba upravnom tijelu Primorsko-goranske županije nadležnom za poslove poljoprivrede u roku od 15 dana od dana primitka rješenja.

(4) Žalba protiv rješenja iz stavka 3. ovog članka ne odgađa njegovo izvršenje.

(5) Ako vlasnik odnosno posjednik poljoprivrednog zemljišta ne poduzme rješenjem naređene mjere, izvršenje rješenja provest će se putem treće osobe na odgovornost i teret vlasnika odnosno posjednika poljoprivrednog zemljišta.

Članak 24.g

Vlasnici odnosno posjednici poljoprivrednog zemljišta dužni su komunalnom redaru u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.“

Članak 6.

Naslov iznad članka 25. mijenja se i glasi:

„VIII. KAZNENE ODREDBE“

Članak 7.

Članak 25. mijenja se i glasi:

„ Novčanom kaznom u iznosu od 390 eura kaznit će se za prekršaj pravna osoba – vlasnik odnosno posjednik poljoprivrednog zemljišta ako:

* ne provodi mjere minimalne razine obrade i održavanja poljoprivrednog zemljišta (članak 4. Odluke),
* ne provodi mjere sprječavanja zakorovljenosti i obrastanja višegodišnjim raslinjem (članak 5. Odluke),
* ne uklanja i suzbija ambroziju (članak 6. Odluke),
* ne provodi mjere suzbijanja biljnih bolesti i štetočina (članak 7. Odluke),
* ne uništava biljne ostatke (članak 8. i 9. Odluke),
* ne koristi mehanizaciju na primjeren način (članak 12. Odluke),
* ne provodi mjere zaštite od erozije (članak 13. Odluke),
* ne provodi mjere održavanja živica i međa (članak 16.Odluke),
* ne provodi mjere održavanja poljskih putova (članak 17. i 18. Odluke),
* ne provodi mjere uređivanja i održavanja kanala oborinske odvodnje (članak 19. Odluke),
* sadnjom visoko rastućih kultura zasjenjuje susjedne parcele (članak 20. Odluke),
* ne provodi mjere sadnje i održavanja vjetrobranskih pojasa (članak 21. Odluke),
* ne poduzima mjere iz članka 22. Odluke,
* postupa suprotno mjerama iz članka 23. i 24. Odluke,
* na poljoprivrednom zemljištu izgradi ili postavi građevinu i parkira ili trajno postavi kamp-kućicu, kamp-prikolicu, mobilnu kućicu, kamper, metalni brodski kontejner, kiosk, neregistrirano i napušteno vozilo (članak 24.a i 24.b Odluke)
* nepropisno odloži otpad na poljoprivrednom zemljištu (članak 24.d i 24.e Odluke)
* ne omogući komunalnom redaru nesmetano obavljanje nadzora i pristup do poljoprivrednog zemljišta, odbije dati podatke i druge dokumente, te omalovažava i vrijeđa komunalnog redara (članak 24.g Odluke).

Za prekršaj iz stavka 1. ovog članka novčanom kaznom u iznosu od 130,00 eura kaznit će se odgovorna osoba u pravnoj osobi.

Za prekršaj iz stavka 1. ovog članka novčanom kaznom u iznosu od 200,00 eura kuna kaznit će se fizička osoba obrtnik i osoba koja obavlja drugu samostalnu djelatnost, a vlasnik je odnosno posjednik poljoprivrednog zemljišta.

Za prekršaj iz stavka 1. ovog članka novčanom kaznom u iznosu od 100,00 eura kuna kaznit će se fizička osoba.“

Članak 8.

Naslov iznad članka 25. mijenja se i glasi:

„IX. PRIJELAZNE I ZAVRŠNE ODREDBE“

Članak 9.

Ova odluka stupa na snagu osmog dana od dana objave u 'Službenim novinama Općine Matulji“.

KLASA:

URBROJ:

Matulji,

**OPĆINSKO VIJEĆE OPĆINE MATULJI**

**PREDSJEDNICA**

**Iva Letina**